title: Decizia Consiliului din 11 aprilie 2016 privind reînnoirea Consiliului de conducere al Centrului European pentru Dezvoltarea Formării Profesionale

text:
               19.4.2016

               RO

               Jurnalul Oficial al Uniunii Europene

               C 137/2

         DECIZIA CONSILIULUI
   din 11 aprilie 2016
   privind reînnoirea Consiliului de conducere al Centrului European pentru Dezvoltarea Formării Profesionale
   (2016/C 137/02)
   CONSILIUL UNIUNII EUROPENE,
   având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale (1), în special articolul 4,
   având în vedere numirea propusă de guvernul austriac,
   având în vedere nominalizarea înaintată Consiliului de către Comisie cu privire la reprezentanții organizațiilor patronale,
   întrucât:

               (1)

               Prin deciziile sale din 14 iulie 2015 (2) și 14 septembrie 2015 (3), Consiliul a numit membrii Consiliului de conducere al Centrului European pentru Dezvoltarea Formării Profesionale pentru perioada 18 septembrie 2015-17 septembrie 2018.

               (2)

               Un post de membru în cadrul Consiliului de conducere al centrului, din categoria reprezentanților guvernelor, este disponibil pentru Austria, ca urmare a demisiei domnului Reinhard NÖBAUER.

               (3)

               Un post de membru în cadrul Consiliului de conducere al centrului, din categoria reprezentanților organizațiilor patronale, a devenit vacant, pentru Cipru, în urma demisiei domnului Michael PILIKOS.

               (4)

               Membrii consiliului de conducere al centrului menționat anterior ar trebui numiți pentru durata rămasă a mandatului, care expiră la 17 septembrie 2018,

         ADOPTĂ PREZENTA DECIZIE:
   Articolul 1
   Următoarele persoane sunt numite în calitatea de membri ai Consiliului de conducere al Centrului European pentru Dezvoltarea Formării Profesionale pentru restul mandatului, care se încheie la 17 septembrie 2018:
   REPREZENTANȚII GUVERNELOR:

               AUSTRIA

               domnu Eduard STAUDECKER

         REPREZENTANȚII ORGANIZAȚIILOR PATRONALE:

               CIPRU

               domnul Michael ANTONIOU

         Articolul 2
   Prezenta decizie se publică, pentru informare, în Jurnalul Oficial al Uniunii Europene.

      Adoptată la Luxemburg, 11 aprilie 2016.

            Pentru Consiliu

            Președintele

         M.H.P. VAN DAM

      (1)  JO L 39, 13.2.1975, p. 1.

      (2)  JO C 232, 16.7.2015, p. 2.

      (3)  JO C 305, 16.9.2015, p. 2.


title: Decizia 2014/449/PESC a Consiliului din 10 iulie 2014 privind măsuri restrictive având în vedere situația din Sudanul de Sud

text:
               11.7.2014

               RO

               Jurnalul Oficial al Uniunii Europene

               L 203/100

         DECIZIA 2014/449/PESC A CONSILIULUI
   din 10 iulie 2014
   privind măsuri restrictive având în vedere situația din Sudanul de Sud
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul 29,
   întrucât:

               (1)

               La 18 iulie 2011, Consiliul a adoptat Decizia 2011/423/PESC (1).

               (2)

               La 20 ianuarie 2014, Consiliul a concluzionat că ar trebui luate în considerare măsuri restrictive împotriva persoanelor care obstrucționează procesul de pace în Sudanul de Sud, în sprijinul eforturilor Uniunii Africane (UA) și a Autorității Interguvernamentale pentru Dezvoltare (IGAD) și în strânsă coordonare cu partenerii internaționali. La 17 martie 2014, Consiliul a reafirmat că este pregătit să ia în considerare astfel de măsuri în ceea ce privește Sudanul de Sud.

               (3)

               Consiliul este în continuare profund îngrijorat cu privire la situația din Sudanul de Sud. Prin urmare, ar trebui să fie impuse măsuri restrictive care să vizeze persoanele care obstrucționează procesul politic din Sudanul de Sud, inclusiv prin acte de violență sau încălcări ale acordurilor de încetare a focului, precum și persoanele răspunzătoare de încălcări grave ale drepturilor omului în Sudanul de Sud.

               (4)

               Din motive de claritate, măsurile restrictive care vizează persoane care obstrucționează procesul politic din Sudanul de Sud sau sunt răspunzătoare de încălcări grave ale drepturilor omului în Sudanul de Sud, precum și măsurile restrictive deja impuse prin Decizia 2011/423/PESC, în măsura în care acestea privesc Sudanul de Sud, ar trebui să fie integrate într-un instrument juridic unic,

         ADOPTĂ PREZENTA DECIZIE:
   Articolul 1
   (1)   Se interzice vânzarea, furnizarea, transferul sau exportul în Sudanul de Sud de armament și de materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru cele menționate anterior, efectuate de către resortisanți ai statelor membre sau de pe teritoriul statelor membre, sau utilizând aeronave înmatriculate în statele membre sau nave care arborează pavilionul acestora, indiferent dacă acestea provin sau nu de pe teritoriul statelor membre.
   (2)   De asemenea, se interzice:

               (a)

               furnizarea, în mod direct sau indirect, către orice persoană fizică sau juridică, entitate sau organism din Sudanul de Sud sau în scopul utilizării în Sudanul de Sud, de asistență tehnică, de servicii de brokeraj sau de alte servicii legate de produsele menționate la alineatul (1) sau legate de furnizarea, de fabricarea, de întreținerea și de utilizarea respectivelor produse;

               (b)

               furnizarea, în mod direct sau indirect, către orice persoană fizică sau juridică, entitate sau organism din Sudanul de Sud sau în scopul utilizării în Sudanul de Sud, de finanțare sau de asistență financiară în legătură cu produsele menționate la alineatul (1), incluzând în special granturi, împrumuturi și asigurări ale creditelor pentru export, precum și asigurările sau reasigurările pentru vânzarea, furnizarea, transferul sau exportul respectivelor produse sau pentru furnizarea de asistență tehnică aferentă, de servicii de brokeraj sau de alte servicii;

               (c)

               participarea în cunoștință de cauză și deliberată la activități care au drept scop sau efect eludarea măsurilor menționate la litera (a) sau (b).

         Articolul 2
   (1)   Articolul 1 nu se aplică în cazul:

               (a)

               vânzării, furnizării, transferului sau exportului de echipamente militare neletale destinate exclusiv scopurilor umanitare, de monitorizare a respectării drepturilor omului sau de protecție sau destinate programelor de consolidare a instituțiilor ale ONU, ale UA, ale Uniunii Europene ori ale Autorității Interguvernamentale pentru Dezvoltare (IGAD), sau de materiale destinate operațiunilor de gestionare a crizei derulate de Uniunea Europeană, de ONU și de UA;

               (b)

               vânzării, furnizării, transferului sau exportului de vehicule care nu sunt destinate luptei, care au fost fabricate sau echipate cu materiale care oferă protecție balistică și care sunt destinate exclusiv folosirii în scop de protecție, în Sudanul de Sud, de către personalul Uniunii Europene și al statelor sale membre sau de către personalul ONU, UA sau IGAD;

               (c)

               furnizării de asistență tehnică, de servicii de brokeraj și de alte servicii legate de echipamentele sau de programele și operațiile menționate la litera (a);

               (d)

               acordării de finanțare și de asistență financiară în legătură cu echipamentele sau programele și operațiunile menționate la litera (a);

               (e)

               vânzării, furnizării, transferului sau exportului de echipamente de deminare și de materiale folosite în operațiuni de deminare;

               (f)

               vânzării, furnizării, transferului și exportului de echipamente militare neletale destinate exclusiv sprijinirii procesului de reformă al sectorului de securitate din Sudanul de Sud, precum și în cazul furnizării de finanțare, asistență financiară sau asistență tehnică aferentă acestor echipamente,

         cu condiția ca aceste livrări să fi fost aprobate în prealabil de către autoritatea competentă a statului membru în cauză.
   (2)   Articolul 1 nu se aplică nici în cazul articolelor de îmbrăcăminte de protecție, inclusiv veste antiglonț și căști militare, exportate temporar în Sudanul de Sud de personalul Uniunii Europene, sau de personalul statelor sale membre, de personalul ONU sau IGAD, sau de reprezentanții mass-media, de personalul umanitar, de personalul de asistență pentru dezvoltare și de personalul asociat, exclusiv pentru uzul personal al acestora.
   (3)   Statele membre analizează de la caz la caz livrările efectuate în temeiul prezentului articol, ținând seama pe deplin de criteriile stabilite în Poziția comună 2008/944/PESC a Consiliului (2). Statele membre solicită garanții adecvate pentru a evita folosirea abuzivă a autorizațiilor acordate în temeiul prezentului articol și, după caz, iau măsuri pentru repatrierea echipamentelor.
   Articolul 3
   (1)   Statele membre iau măsurile necesare pentru a împiedica intrarea sau tranzitul pe teritoriul lor al persoanelor care obstrucționează procesul politic din Sudanul de Sud, inclusiv prin acte de violență sau încălcări ale acordurilor de încetare a focului, precum și a persoanelor răspunzătoare de încălcări grave ale drepturilor omului în Sudanul de Sud și al persoanelor asociate acestora, astfel cum figurează în anexă.
   (2)   Un stat membru nu este obligat, în temeiul alineatului (1), să refuze intrarea pe teritoriul său a propriilor resortisanți.
   (3)   Alineatul (1) nu aduce atingere cazurilor în care unui stat membru îi revine o obligație de drept internațional, și anume:

               (a)

               în calitate de țară-gazdă a unei organizații internaționale interguvernamentale;

               (b)

               în calitate de țară-gazdă a unei conferințe internaționale convocate de ONU sau desfășurate sub auspiciile acesteia;

               (c)

               în temeiul unui acord multilateral care conferă privilegii și imunități; sau

               (d)

               în temeiul Tratatului de conciliere din 1929 (Pactul de la Lateran) încheiat de Sfântul Scaun (Statul Vatican) și Italia.

         (4)   Alineatul (3) este considerat ca fiind aplicabil, de asemenea, cazurilor în care un stat membru este țară-gazdă a Organizației pentru Securitate și Cooperare în Europa (OSCE).
   (5)   Consiliul este informat în mod corespunzător în toate cazurile în care un stat membru acordă o derogare în temeiul alineatului (3) sau (4).
   (6)   Statele membre pot acorda derogări de la măsurile impuse în temeiul alineatului (1), în cazul în care deplasarea unei persoane este justificată de motive umanitare urgente, sau de motive legate de participarea la reuniuni interguvernamentale sau la reuniuni organizate la inițiativa Uniunii Europene sau găzduite de un stat membru care are președinția OSCE, în cadrul cărora se desfășoară un dialog politic vizând în mod direct obiectivele politice ale măsurilor restrictive, inclusiv democrația, drepturile omului și statul de drept în Sudanul de Sud.
   (7)   Un stat membru care dorește să acorde derogările menționate la alineatul (6) notifică Consiliul în scris în acest sens. Se consideră că derogarea este acordată, cu excepția cazului în care unul sau mai mulți membri ai Consiliului se opun în scris în termen de două zile lucrătoare de la primirea notificării în cauză. În cazul în care unul sau mai mulți membri ai Consiliului ridică o obiecție, Consiliul, hotărând cu majoritate calificată, poate decide să acorde derogarea propusă.
   (8)   În cazul în care, în conformitate cu alineatele (3), (4), (6) și (7), un stat membru autorizează intrarea pe teritoriul său sau tranzitul unor persoane enumerate în anexă, autorizația este strict limitată la scopul pentru care a fost acordată și la persoanele vizate în mod direct de aceasta.
   Articolul 4
   (1)   Sunt înghețate toate fondurile și resursele economice care aparțin, sunt în proprietatea, sunt deținute sau controlate de persoane care obstrucționează procesul politic din Sudanul de Sud, inclusiv prin acte de violență sau încălcări ale acordurilor de încetare a focului, precum și de persoane răspunzătoare de încălcări grave ale drepturilor omului în Sudanul de Sud, precum și de persoane fizice sau juridice, entități sau organisme asociate acestora, astfel cum sunt enumerate în anexă.
   (2)   Niciun fond și nicio resursă economică nu se pun, în mod direct sau indirect, la dispoziția persoanelor fizice sau juridice, a entităților sau a organismelor care figurează în anexă și nici nu se pot utiliza în beneficiul acestora.
   (3)   Autoritatea competentă a unui stat membru poate autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în anumite condiții pe care le consideră corespunzătoare, după ce a hotărât că fondurile sau resursele economice în cauză sunt:

               (a)

               necesare pentru a satisface nevoile de bază ale persoanelor enumerate în anexă și ale membrilor lor de familie aflați în întreținerea lor, incluzând cheltuielile pentru alimente, chirie sau ipotecă, pentru medicamente și tratamente medicale, impozite, prime de asigurare și plata facturilor la utilități;

               (b)

               sunt destinate exclusiv plății de onorarii rezonabile și rambursării cheltuielilor efectuate în legătură cu prestarea unor servicii juridice;

               (c)

               destinate exclusiv plății unor comisioane sau taxe aferente serviciilor de păstrare sau gestionare curentă a unor fonduri sau resurse economice înghețate; sau

               (d)

               necesare pentru cheltuieli extraordinare, cu condiția ca autoritatea competentă să fi notificat autorităților competente ale celorlalte state membre și Comisiei motivele pe baza cărora consideră că ar trebui acordată o autorizație specifică, cu cel puțin două săptămâni înainte de acordarea autorizației.

         Statul membru vizat informează celelalte state membre și Comisia în legătură cu orice autorizație acordată în temeiul prezentului alineat.
   (4)   Prin derogare de la dispozițiile alineatului (1), autoritățile competente ale unui stat membru pot autoriza deblocarea anumitor fonduri sau resurse economice înghețate, dacă sunt îndeplinite următoarele condiții:

               (a)

               fondurile sau resursele economice fac obiectul unei hotărâri arbitrale pronunțate anterior datei la care persoana fizică sau juridică, entitatea sau organismul menționat(ă) la alineatul (1) a fost înscris(ă) pe lista din anexă, sau al unei hotărâri judecătorești sau administrative pronunțate în Uniune, sau al unei hotărâri judecătorești executorii în statul membru vizat, anterior sau ulterior datei respective;

               (b)

               fondurile sau resursele economice vor fi utilizate exclusiv pentru a satisface pretențiile garantate printr-o astfel de hotărâre sau a căror valabilitate este recunoscută printr-o astfel de hotărâre, în limitele stabilite de actele cu putere de lege și normele administrative aplicabile care reglementează drepturile persoanelor care formulează astfel de pretenții;

               (c)

               hotărârea nu este în beneficiul niciunei persoane fizice sau juridice, entități sau organism menționat(e) în anexă; și

               (d)

               recunoașterea hotărârii nu contravine ordinii publice din statul membru în cauză.

         Statul membru vizat informează celelalte state membre și Comisia în legătură cu orice autorizație acordată în temeiul prezentului alineat.
   (5)   Alineatul (1) nu împiedică o persoană fizică sau juridică, o entitate sau un organism aflat(e) pe listă să efectueze plăți datorate în temeiul unui contract încheiat anterior datei la care persoana fizică sau juridică, entitatea sau organismul a fost înscris(ă) pe lista din anexă, cu condiția ca statul membru în cauză să fi stabilit că beneficiarul plății respective nu este, în mod direct sau indirect, o persoană fizică sau juridică, o entitate sau un organism menționat(ă) la alineatul (1).
   (6)   Alineatul (2) nu se aplică sumelor vărsate în conturile înghețate reprezentând:

               (a)

               dobânzi sau alte venituri generate de conturile respective;

               (b)

               plăți cuvenite în temeiul unor contracte, acorduri sau obligații care au fost încheiate sau au survenit anterior datei la care aceste conturi au făcut obiectul măsurilor prevăzute la alineatele (1) și (2); sau

               (c)

               plăți datorate în temeiul unei hotărâri judecătorești, administrative sau arbitrale pronunțate în Uniune sau executorii în statul membru vizat,

         cu condiția ca orice astfel de dobânzi, alte venituri și plăți să rămână sub incidența măsurilor prevăzute la alineatul (1).
   Articolul 5
   (1)   Consiliul, hotărând la propunerea unui stat membru sau a Înaltului Reprezentant al Uniunii pentru afaceri externe și politica de securitate, decide stabilirea și modificarea listei din anexă.
   (2)   Consiliul comunică persoanei fizice sau juridice, entității sau organismului vizat decizia menționată la alineatul (1), inclusiv motivele includerii pe listă, fie direct, dacă adresa este cunoscută, fie prin publicarea unui anunț, acordând persoanei fizice sau juridice, entității sau organismului în cauză posibilitatea de a prezenta observații.
   (3)   Atunci când se transmit observații sau se prezintă dovezi substanțiale noi, Consiliul reexaminează decizia menționată la alineatul (1) și informează în consecință persoana fizică sau juridică, entitatea sau organismul în cauză.
   Articolul 6
   (1)   Anexa cuprinde motivele includerii pe listă a persoanelor menționate la articolul 3 alineatul (1) și la articolul 4 alineatul (1).
   (2)   De asemenea, anexa conține informațiile necesare identificării persoanelor în cauză, în cazul în care acestea sunt disponibile. Astfel de informații pot cuprinde numele, inclusiv pseudonimele, data și locul nașterii, cetățenia, numărul de pașaport și de carte de identitate, sexul, adresa (dacă este cunoscută) și funcția sau profesia. În ceea ce privește persoanele juridice, entitățile sau organismele, astfel de informații pot cuprinde denumirea, locul și data înregistrării, numărul de înregistrare și sediul.
   Articolul 7
   Pentru ca măsurile prevăzute de prezenta decizie să aibă un impact cât mai mare, Uniunea încurajează statele terțe să adopte măsuri restrictive similare celor prevăzute de prezenta decizie.
   Articolul 8
   Prezenta decizie intră în vigoare la data publicării în Jurnalul Oficial al Uniunii Europene.
   Prezenta decizie se aplică până la 10 iulie 2015.
   Prezenta decizie se reexaminează permanent. Se reînnoiește sau se modifică, dacă acest lucru este oportun, în cazul în care Consiliul consideră că obiectivele sale nu au fost îndeplinite.

      Adoptată la Bruxelles, 10 iulie 2014.

            Pentru Consiliu

            Președintele

         S. GOZI

      (1)  Decizia 2011/423/PESC a Consiliului din 18 iulie 2011 privind măsuri restrictive împotriva Sudanului și a Sudanului de Sud și de abrogare a Poziției comune 2005/411/PESC (JO L 188, 19.7.2011, p. 20).

      (2)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).

      ANEXĂ
      Lista persoanelor fizice sau juridice, entităților sau organismelor menționate la articolele 3 și 4

                  Nume

                  Informații de identificare

                  Motive

                  Data includerii pe listă

                  1.

                  Santino DENG
                  (alias: Santino Deng Wol)

                  Comandant al diviziei a treia infanterie a Armatei populare de eliberare din Sudan

                  Santino Deng este comandant al diviziei a treia infanterie a Armatei populare de eliberare din Sudan, care a luat parte la recucerirea orașului Bentiu în mai 2014. Astfel, Santino Deng se face responsabil de încălcări ale acordului de încetare a ostilităților din 23 ianuarie.

                  11.7.2014

                  2.

                  Peter GADET
                  (alias: Peter Gatdet Yaka; Peter Cadet; Peter Gadet Yak; Peter Gadet Yaak: Peter Gatdet Yaak; Peter Gatdet; Peter Gatdeet Yaka)

                  Lider al miliției antiguvernamentale Nuer
                  Locul nașterii: Mayom County Unity State

                  Peter Gadet este lider al miliției antiguvernamentale Nuer care a desfășurat un atac la Bentiu în perioada 15-17 aprilie 2014, încălcând Acordul de încetare a ostilităților din 23 ianuarie. Atacul a dus la uciderea a peste 200 de civili. Peter Gadet se face responsabil, astfel, de alimentarea ciclului violențelor, obstrucționând în acest mod procesul politic din Sudanul de Sud, și de încălcări grave ale drepturilor omului.

                  11.7.2014


title: Decizia Comisiei din 14 decembrie 2001 privind recunoașterea celor cinci laboratoare israeliene apreciate conforme cu principiile privind o bună practică de laborator (BPL) în domeniile lor de competență

text:
Anunţ juridic important

|

32002D0228

Jurnalul Oficial L 075 , 16/03/2002 p. 0068 - 0069 ediţie specială în limba cehă capitol 11 volum 41 p. 50  - 51 ediţie specială în limba estonă capitol 11 volum 41 p. 50  - 51 ediţie specială în limba maghiară capitol 11 volum 41 p. 50  - 51 ediţie specială în limba lituaniană capitol 11 volum 41 p. 50  - 51 LV.ES capitol 11 volum 41 p. 50  - 51 MT.ES capitol 11 volum 41 p. 50  - 51 PL.ES capitol 11 volum 41 p. 50  - 51 SK.ES capitol 11 volum 41 p. 50  - 51 ediţie specială în limba slovenă capitol 11 volum 41 p. 50  - 51

		20011214Decizia Comisieidin 14 decembrie 2001privind recunoașterea celor cinci laboratoare israeliene apreciate conforme cu principiile privind o bună practică de laborator (BPL) în domeniile lor de competență(2002/228/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Decizia 1999/662/CE a Consiliului din 19 iulie 1999 privind încheierea Acordului de recunoaștere mutuală a principiilor Organizației pentru Cooperare Economică și Dezvoltare (OCDE) privind buna practică de laborator (BPL) și a programelor de verificare a respectării acestor principii dintre Comunitatea Europeană și Statul Israel [1], în special articolul 3 alineatul (1),după consultarea comitetului special desemnat de Consiliu,întrucât:(1) În urma inspecțiilor realizate de experții desemnați de Comunitatea Europeană între 28 martie 1996- 1 ianuarie 2000, în conformitate cu articolul 12 din Acordul de recunoaștere mutuală a principiilor Organizației pentru Cooperare Economică și Dezvoltare (OCDE) privind bunele practici de lab-orator (BPL) și a programelor de verificare a respectării acestor principii dintre Comunitatea Europeană și Statul Israel, s-a apreciat că cinci laboratoare sunt conforme cu principiile de BPL în domeniile lor de competență.(2) În conformitate cu articolul 12 din acord, cele cinci laboratoare sus-menționate trebuie recunoscute de Comunitate,DECIDE:Articol unicComunitatea recunoaște că cele cinci laboratoare menționate în anexă sunt conforme cu principiile BPL în domeniile lor de competență.Adoptată la Bruxelles, 14 decembrie 2001.Pentru ComisiePascal LamyMembru al Comisiei[1] JO L 263, 9.10.1999, p. 6.--------------------------------------------------20011214ANEXĂLaboratoare israeliene recunoscute conforme cu principiile BPL în domeniile lor de competențăAgan Chemical Manufacturers LtdAnalytical Laboratory77102 Ashdod,IsraelDomeniu de competență: încercări fizico-chimiceAminolab LtdAnalytical Laboratory Services Weizmann Science Park76326 Rehovot,IsraelDomeniu de competență: chimie analitică și clinicăAnalyst Research LaboratoriesHamanov Street 376111 Rehovot,IsraelDomeniu de competență: încercări fizico-chimice și chimie analitică și clinicăHarlan Biotech Israel LtdKiryat Weizmann, Building #13B76326 Rehovot,IsraelDomeniu de competență: studii de toxicitateMakteshim Chemical Works LtdPhysicochemical Research84100 Beer Sheva,IsraelDomeniu de competență: încercări fizico-chimice--------------------------------------------------


title: Decizia (UE) 2015/163 a Comisiei din 21 noiembrie 2014 privind compatibilitatea cu legislația Uniunii a măsurilor care urmează să fie luate de Polonia în temeiul articolului 14 din Directiva 2010/13/UE privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)

text:
               3.2.2015

               RO

               Jurnalul Oficial al Uniunii Europene

               L 27/37

         DECIZIA (UE) 2015/163 A COMISIEI
   din 21 noiembrie 2014
   privind compatibilitatea cu legislația Uniunii a măsurilor care urmează să fie luate de Polonia în temeiul articolului 14 din Directiva 2010/13/UE privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale) (1), în special articolul 14 alineatul (2),
   având în vedere avizul comitetului instituit în temeiul articolului 29 din Directiva 2010/13/UE,
   întrucât:

               (1)

               Prin scrisoarea din 19 august 2014, Polonia a notificat Comisiei anumite măsuri care urmează să fie adoptate în temeiul articolului 14 alineatul (1) din Directiva 2010/13/UE.

               (2)

               Comisia a verificat, în termen de trei luni de la respectiva notificare, compatibilitatea acestor măsuri cu dreptul Uniunii, în special în ceea ce privește proporționalitatea măsurilor și transparența procedurii naționale de consultare.

               (3)

               La analizarea măsurilor, Comisia a luat în considerare informațiile disponibile privind piața poloneză a audiovizualului, în special în ceea ce privește impactul asupra pieței serviciilor de televiziune.

               (4)

               Lista evenimentelor de importanță majoră pentru societate a fost întocmită de Polonia în mod clar și transparent, în urma unei ample consultări.

               (5)

               Pe baza datelor detaliate și a cotelor de audiență furnizate de autoritățile poloneze, serviciile Comisiei au verificat ca lista de evenimente elaborată de autoritățile poloneze în conformitate cu articolul 14 alineatul (1) din Directiva 2010/13/UE să întrunească cel puțin două dintre următoarele criterii considerate a fi indicatori fiabili ai importanței evenimentelor pentru societate: (i) un interes general deosebit în statul membru, nu numai o semnificație pentru cei care urmăresc de obicei sportul sau activitatea respectivă; (ii) o importanță culturală distinctă, general recunoscută, pentru populația din statul membru, în special printr-un rol de catalizator al identității culturale; (iii) implicarea echipei naționale în evenimentul în cauză, în contextul unei competiții sau al unui turneu de importanță internațională; și (iv) faptul că evenimentul este în mod tradițional difuzat de televiziunile gratuite și beneficiază de cote ridicate de audiență.

               (6)

               Lista notificată a evenimentelor de importanță majoră pentru societate conține atât evenimentele care sunt deja pe lista reglementată prevăzută la articolul 20b din Legea audiovizualului din 29 decembrie 1992, modificată prin Legea din 31 martie 2000, cât și alte evenimente care fac parte din proiectul de regulament al Consiliului Național al Audiovizualului cu privire la lista evenimentelor majore. Anumite evenimente sunt în general considerate drept evenimente de importanță majoră pentru societate, precum Jocurile Olimpice de vară și de iarnă, semifinalele și finala Cupei Mondiale de Fotbal și ale Campionatului European de Fotbal. Lista include și alte meciuri de fotbal desfășurate în cadrul acestor evenimente la care participă echipa națională a Poloniei, inclusiv meciurile de calificare. După cum au demonstrat autoritățile poloneze, aceste evenimente au atras cote ridicate de audiență și au fost în mod tradițional difuzate de posturile de televiziune gratuite. În plus, aceste evenimente prezintă un interes general deosebit în Polonia, fiind foarte populare în rândul publicului larg, nu doar al celor care urmăresc de obicei evenimentele sportive. Mai mult, la unele meciuri din cadrul Cupei Mondiale de Fotbal și al Campionatului European de Fotbal, inclusiv meciurile de calificare, participă și echipa națională a Poloniei.

               (7)

               Aceste meciuri de fotbal din cadrul campionatelor oficiale, al Ligii Campionilor și al Cupei UEFA, la care participă echipa națională a Poloniei sau clubul polonez, atrag cote ridicate de audiență, sunt în mod tradițional difuzate de posturile de televiziune gratuite și se bucură de o popularitate deosebită în Polonia.

               (8)

               Meciurile din campionatele mondiale și europene de volei masculin și feminin la care participă echipa națională a Poloniei, inclusiv turneele de calificare și Liga mondială de volei masculin, au atras cote ridicate de audiență și au fost în mod tradițional difuzate de posturile de televiziune gratuite. În plus, generează un interes general deosebit în Polonia, chiar și pentru publicul care nu urmărește în mod normal această disciplină. Aceste evenimente implică, de asemenea, participarea unei echipei naționale la un turneu internațional de importanță majoră. Acest interes este susținut de faptul că participanții polonezi au avut rezultate semnificative în cadrul acestor turnee.

               (9)

               Pe lângă faptul că atrag cote ridicate de audiență și sunt în mod tradițional difuzate de posturile de televiziune gratuite, semifinalele și finalele campionatelor mondiale și europene de handbal masculin generează un interes general deosebit în Polonia, chiar și pentru publicul care nu urmărește în mod normal această disciplină. Celelalte competiții din cadrul semifinalelor și finalelor campionatelor mondiale și europene de handbal masculin la care a participat echipa națională a Poloniei s-au bucurat, de asemenea, de cote ridicate de audiență și au fost în mod tradițional difuzate de posturile de televiziune gratuite. Mai mult, acestea generează un interes general deosebit în Polonia, chiar și pentru publicul care nu urmărește în mod normal această disciplină. De asemenea, implică participarea unei echipe naționale la un turneu internațional de importanță majoră, în cadrul căruia participanții polonezi au avut rezultate semnificative.

               (10)

               Pe lângă faptul că atrag cote ridicate de audiență și sunt în mod tradițional difuzate de posturile de televiziune gratuite, Campionatele Mondiale de Schi Nordic și evenimentele din cadrul Cupei Mondiale de Sărituri cu Schiurile și al Cupei Mondiale Feminine de Schi Fond generează un interes general deosebit în Polonia, chiar și pentru publicul care nu urmărește în mod normal această disciplină. De asemenea, aceste evenimente implică participarea unei echipe naționale la un turneu internațional de importanță majoră, în cadrul căruia participanții polonezi au avut rezultate semnificative.

               (11)

               Campionatele Mondiale de Atletism au beneficiat de cote ridicate de audiență și au fost în mod tradițional difuzate de posturile de televiziune gratuite. În plus, se bucură de un interes general deosebit în Polonia, chiar și din partea publicului care nu urmărește în mod normal disciplinele reprezentate la acest eveniment. Concurenții polonezi au avut rezultate semnificative la probele de săritură cu prăjina, aruncarea greutății și aruncarea discului.

               (12)

               Având în vedere modalitățile de difuzare a acestor evenimente de importanță majoră pentru societate, definiția noțiunii de „organism de radiodifuziune calificat”, rolul Consiliului Național al Audiovizualului în cadrul mecanismului de soluționare a litigiilor, prevăzut în caz de litigiu survenit în cursul implementării măsurilor, precum și data prevăzută pentru intrarea în vigoare a măsurilor finale adoptate de Polonia (12 luni de la publicarea în Jurnalul Oficial al Uniunii Europene), măsurile desemnate nu depășesc ceea ce este necesar pentru atingerea obiectivului propus, și anume protejarea dreptului la informație și asigurarea accesului larg al publicului la prezentarea prin intermediul televiziunii a unor evenimente naționale sau internaționale, de importanță majoră pentru societate. Prin urmare, se poate concluziona că efectele asupra dreptului de proprietate, în conformitate cu articolul 17 din Carta drepturilor fundamentale a Uniunii Europene, nu depășesc efectele intrinsec legate de includerea evenimentelor în cauză pe lista prevăzută la articolul 14 alineatul (1) din Directiva 2010/13/UE.

               (13)

               Din aceleași motive, măsurile adoptate de Polonia par a fi proporționale pentru a justifica, prin invocarea motivului imperativ de interes general de a asigura accesul publicului larg la difuzarea unor evenimente de importanță majoră pentru societate, derogarea de la principiul fundamental al libertății de a presta servicii prevăzut la articolul 56 din Tratatul privind funcționarea Uniunii Europene (TFUE). În plus, măsurile adoptate de Polonia nu constituie nicio discriminare sau împiedicare a accesului pe piață al altor organisme de radiodifuziune, titulari de drepturi sau agenți economici din statele membre.

               (14)

               Măsurile adoptate de Polonia sunt compatibile și cu normele Uniunii în materie de concurență, definiția organismelor de radiodifuziune calificate pentru a transmite evenimentele menționate bazându-se pe criterii obiective, care permit o concurență efectivă și potențială pentru achiziționarea drepturilor de difuzare a acestor evenimente. Mai mult, numărul evenimentelor enumerate nu este atât de disproporționat încât să denatureze concurența pe piețele din aval ale televiziunilor gratuite și cu plată. Prin urmare, se poate considera că efectele asupra liberei concurențe nu depășesc efectele intrinsec legate de includerea evenimentelor în cauză pe lista prevăzută la articolul 14 alineatul (1) din Directiva 2010/13/UE.

               (15)

               Comisia a comunicat celorlalte state membre măsurile care urmează să fie luate de Polonia și a prezentat rezultatele acestei verificări comitetului instituit în temeiul articolului 29 din Directiva 2010/13/UE. Comitetul a adoptat un aviz favorabil,

         ADOPTĂ PREZENTA DECIZIE:
   Articol unic
   (1)   Măsurile care urmează să fie luate de Polonia în temeiul articolului 14 alineatul (1) din Directiva 2010/13/UE și care au fost notificate Comisiei în temeiul articolului 14 alineatul (2) din directiva respectivă sunt compatibile cu dreptul Uniunii.
   (2)   Măsurile, așa cum au fost adoptate de Polonia, se publică în Jurnalul Oficial al Uniunii Europene.

      Adoptată la Bruxelles, 21 noiembrie 2014.

            Pentru Comisie

         Günther OETTINGER

            Membru al Comisiei

      (1)  JO L 95, 15.4.2010, p. 1.

      ANEXĂ

         Publicare în temeiul articolului 14 din Directiva 2010/13/UE privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale).

      Măsurile luate de Polonia, care urmează sa fie publicate în conformitate cu articolul 14 din Directiva 2010/13/UE, sunt prevăzute în următorul extras din Legea audiovizualului din 29 decembrie 1992 (Jurnalul Oficial nr. 43/2011, punctul 226, astfel cum a fost modificat) și din Regulamentul Consiliului Național al Audiovizualului din 17 noiembrie 2014 de stabilire a unei liste a evenimentelor majore:

            „Legea audiovizualului din 29 decembrie 1992

            Articolul 20b (1) Un organism de radiodifuziune și televiziune nu poate transmite în direct un eveniment de importanță majoră pentru societate, denumit în continuare «eveniment major», decât:

                     1.

                     în cadrul programului unui post național (serviciu de programe de radiodifuziune), astfel cum este prevăzut în prezenta lege sau în licența de emisie, care poate fi vizionat complet gratuit, cu excepția taxelor de licență, în conformitate cu Legea privind taxa de licență din 21 aprilie 2005 și a tarifului de bază perceput de operatorii de rețea prin cablu; sau

                     2.

                     dacă același eveniment este difuzat de un organism de radiodifuziune care întrunește condițiile enunțate la alineatul (1), în temeiul unui contract încheiat cu organismul de radiodifuziune care a obținut dreptul de radiodifuzare a evenimentului în cauză sau cu oricare altă parte autorizată în acest sens, sub rezerva dispozițiilor prevăzute la alineatul (6).

                     (2)

                     Ținând cont de nivel ridicat al interesului manifestat de public, sunt considerate evenimente majore, printre altele:

                                 1.

                                 Jocurile Olimpice de vară și de iarnă;

                                 2.

                                 semifinalele și finalele Cupei Mondiale de Fotbal și ale Campionatului European de Fotbal, precum și toate celelalte meciuri disputate de echipa națională a Poloniei în cadrul acestor evenimente, inclusiv meciurile de calificare;

                                 3.

                                 alte meciuri care implică participarea echipei naționale de fotbal a Poloniei la turnee oficiale, precum și meciurile disputate de cluburile poloneze în cadrul Ligii Campionilor și al Cupei UEFA.

                     (3)

                     Consiliul Național poate adopta un regulament de stabilire a unei liste a evenimentelor majore, altele decât cele menționate la alineatul (2), având în vedere nivelul interesului public pentru aceste evenimente și importanța acestora pentru viața socială, economică și politică.

                     (4)

                     Dacă un eveniment major comportă mai multe părți, fiecare dintre aceste părți este considerată drept un eveniment major.

                     (5)

                     Dispozițiile alineatului (1) se aplică transmisiunilor înregistrate în cazul în care decalajul difuzării unui eveniment major nu depășește 24 de ore și se bazează pe motive serioase, în special:

                                 1.

                                 dacă perioada în care se derulează evenimentul se situează între orele 24:00 si 06:00, ora oficială a Poloniei;

                                 2.

                                 dacă evenimentele majore sau părțile acestora au loc în același timp.

                     (6)

                     Dispozițiile alineatului (1) nu se aplică în cazul în care organismul de radiodifuziune poate demonstra că niciun organism de radiodifuziune a programului care întrunește condițiile menționate la alineatul (1) punctul 1 nu a dorit să încheie un contract pentru a putea avea drept de radiodifuzare, în conformitate cu alineatul (1) punctul 2.

                     (7)

                     În conformitate cu acordurile internaționale obligatorii pentru Polonia, Consiliul Național al Audiovizualului poate adopta un regulament care să stabilească:

                                 1.

                                 liste de evenimente considerate a fi de o importanță majoră de către alte state europene;

                                 2.

                                 norme de reglementare privind exercitarea drepturilor exclusive de radiodifuzare a evenimentelor menționate la alineatul (1), astfel încât să se asigure că exercitarea acestor drepturi de către organismele de radiodifuziune, în conformitate cu prezentul act, nu privează telespectatorii statului în cauză de posibilitatea de a urmări aceste evenimente conform normelor prevăzute de statul respectiv în conformitate cu dreptul internațional.”

      JURNALUL OFICIAL
      AL REPUBLICII POLONE

         Varșovia, 3 decembrie 2014

         Punctul 1705

         REGULAMENT

         AL CONSILIULUI NAȚIONAL AL AUDIOVIZUALULUI

         din 17 noiembrie 2014

         de stabilire a unei liste a evenimentelor majore

      Următoarele dispoziții sunt prevăzute în temeiul articolului 20b alineatul (3) din Legea audiovizualului din 29 decembrie 1992 [Jurnalul Oficial nr. 43/2011, punctul 226, astfel cum a fost modificat (1)]:

                     Secțiunea 1.

                  Prezentul regulament stabilește o listă a evenimentelor majore, altele decât cele prevăzute la articolul 20b alineatul (2) din Legea audiovizualului din 29 decembrie 1992.

                     Secțiunea 2.

                  Având în vedere nivelul de interes public pentru aceste evenimente și importanța acestora pentru viața socială, economică și politică, sunt considerate evenimente majore:

                              1.

                              meciurile disputate de echipele naționale poloneze la campionatele mondiale și europene de volei masculin și feminin, inclusiv meciurile de calificare;

                              2.

                              meciurile din Liga Mondială de Volei Masculin care se desfășoară în Polonia;

                              3.

                              semifinalele și finalele Campionatelor Mondiale și Europene de Handbal Masculin, precum și toate celelalte meciuri disputate de echipa națională a Poloniei în cadrul acestor evenimente, inclusiv meciurile de calificare;

                              4.

                              Campionatele Mondiale de Schi Nordic;

                              5.

                              competițiile din cadrul Cupei Mondiale de Sărituri cu Schiurile;

                              6.

                              competițiile din cadrul Cupei Mondiale Feminine de Schi Fond;

                              7.

                              Campionatele Mondiale de Atletism.

                     Secțiunea 3.

                  Prezentul regulament intră în vigoare la 12 luni de la data publicării.

            Președintele Consiliului Național al Audiovizualului J. DWORAK

         (1)  Modificările aduse prezentului act au fost publicate în Jurnalul Oficial din 2011, nr. 85, punctul 459; nr. 112, punctul 654; nr. 153, punctul 903; nr. 160, punctul 963; și în Jurnalul Oficial din 2012, punctele 1209 și 1315.


title: 2012/774/: Decizia Consiliului din 6 decembrie 2012 privind poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, privind adoptarea de dispoziții referitoare la coordonarea sistemelor de securitate socială

text:
               13.12.2012

               RO

               Jurnalul Oficial al Uniunii Europene

               L 340/7

         DECIZIA CONSILIULUI
   din 6 decembrie 2012
   privind poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, privind adoptarea de dispoziții referitoare la coordonarea sistemelor de securitate socială
   (2012/774/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 79 alineatul (2) litera (b), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               În conformitate cu articolul 51 din Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte (1) („acordul”), Consiliul de stabilizare și de asociere adoptă, pe baza unei decizii, dispozițiile de punere în aplicare a principiilor stabilite la articolul respectiv.

               (2)

               În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, respectivele state membre nu participă la adoptarea prezentei decizii, nu au obligații în temeiul acesteia și nu fac obiectul aplicării sale.

               (3)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (4)

               Este oportun să se stabilească poziția care urmează să fie adoptată în numele Uniunii în cadrul Consiliului de stabilizare și de asociere în ceea ce privește adoptarea de dispoziții referitoare la coordonarea sistemelor de securitate socială.

               (5)

               Poziția Uniunii în cadrul Consiliului de stabilizare și de asociere ar trebui, prin urmare, să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, privind adoptarea de dispoziții referitoare la coordonarea sistemelor de securitate socială se bazează pe proiectul de decizie a Consiliului de stabilizare și de asociere atașat la prezenta decizie.
   Modificări minore ale respectivului proiect de decizie pot fi agreate de reprezentanții Uniunii în cadrul Consiliului de stabilizare și de asociere fără a fi necesară adoptarea unei alte decizii a Consiliului.
   Articolul 2
   Prezenta decizie intră în vigoare la data adoptării.

      Adoptată la Bruxelles, 6 decembrie 2012.

            Pentru Consiliu

            Președintele

         S. CHARALAMBOUS

      (1)  JO L 108, 29.4.2010, p. 3.

      PROIECT
      DECIZIA NR. …/… A CONSILIULUI DE STABILIZARE ȘI DE ASOCIERE UE-MUNTENEGRU
      din …
      privind adoptarea de dispoziții referitoare la coordonarea sistemelor de securitate socială
      CONSILIUL DE STABILIZARE ȘI DE ASOCIERE,
      având în vedere Acordul de stabilizare și de asociere de stabilire a unei asocieri între Comunitățile Europene și statele membre ale acestora, pe de o parte, și Republica Muntenegru, pe de altă parte (1), în special articolul 51,
      întrucât:

                  (1)

                  Articolul 51 din Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte („acordul”), prevede coordonarea sistemelor de securitate socială din Muntenegru și din statele membre și stabilește principiile pentru o astfel de coordonare.

                  (2)

                  Articolul 51 din acord prevede adoptarea de către Consiliul de stabilizare și de asociere a unei decizii în vederea punerii în aplicare a principiilor prevăzute la articolul respectiv.

                  (3)

                  Cu privire la aplicarea principiului nediscriminării, prezenta decizie nu ar trebui să acorde niciun drept suplimentar care rezultă din anumite fapte sau evenimente care au loc pe teritoriul celeilalte părți contractante, în cazul în care aceste fapte sau evenimente nu sunt luate în considerare în temeiul legislației primei părți contractante, în afara dreptului de a exporta unele prestații.

                  (4)

                  Pentru aplicarea prezentei decizii, dreptul lucrătorilor din Muntenegru la prestații familiale ar trebui să fie supus condiției ca membrii de familie ai acestora să își aibă reședința în mod legal alături de acești lucrători în statul membru în care lucrătorii sunt angajați. În cazul în care membrii de familie ai acestora își au reședința în mod legal într-un alt stat membru, se aplică Regulamentul (UE) nr. 1231/2010 al Parlamentului European și al Consiliului din 24 noiembrie 2010 de extindere a Regulamentului (CE) nr. 883/2004 și a Regulamentului (CE) nr. 987/2009 la resortisanții țărilor terțe care nu fac obiectul regulamentelor respective exclusiv pe motive de cetățenie (2). Prezenta decizie nu ar trebui să prevadă niciun drept la prestații familiale pentru membrii de familie ai unui lucrător care își au reședința într-o țară care nu este stat membru, de exemplu Muntenegru.

                  (5)

                  Regulamentul (UE) nr. 1231/2010 extinde aplicarea dispozițiilor Regulamentului (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (3) și ale Regulamentului (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (4) la resortisanții unor țări terțe care nu fac obiectul dispozițiilor respective, exclusiv pe motive de cetățenie. Regulamentul (UE) nr. 1231/2010 acoperă deja principiul cumulării perioadelor de asigurare realizate de lucrătorii din Muntenegru în diferite state membre, cu privire la dreptul la anumite prestații, astfel cum se prevede la articolul 51 alineatul (1) litera (a) din acord.

                  (6)

                  Pentru a se facilita aplicarea regulilor de coordonare, ar putea fi necesar să se prevadă dispoziții speciale care să corespundă caracteristicilor proprii legislației din Muntenegru.

                  (7)

                  Pentru a se asigura buna funcționare a coordonării sistemelor de securitate socială din statele membre și din Muntenegru, este necesar să se prevadă dispoziții specifice privind cooperarea dintre statele membre și Muntenegru, precum și dintre persoana în cauză și instituția din statul competent.

                  (8)

                  Ar trebui adoptate dispoziții tranzitorii pentru a proteja persoanele vizate de prezenta decizie și pentru a se asigura că acestea nu își pierd drepturile ca rezultat al intrării în vigoare a prezentei decizii,

            ADOPTĂ PREZENTA DECIZIE:
      PARTEA I

         DISPOZIȚII GENERALE

      Articolul 1
      Definiții
      (1)   În sensul prezentei decizii:

                  (a)

                  prin „acord” se înțelege Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte;

                  (b)

                  prin „regulament” se înțelege Regulamentul (CE) nr. 883/2004, astfel cum este aplicabil în statele membre ale Uniunii Europene;

                  (c)

                  prin „regulament de punere în aplicare” se înțelege Regulamentul (CE) nr. 987/2009;

                  (d)

                  prin „stat membru” se înțelege un stat membru al Uniunii Europene;

                  (e)

                  prin „lucrător” se înțelege:

                              (i)

                              în sensul legislației unui stat membru, o persoană care desfășoară o activitate salariată în conformitate cu articolul 1 litera (a) din regulament;

                              (ii)

                              în sensul legislației din Muntenegru, o persoană care desfășoară o activitate salariată în conformitate cu legislația respectivă;

                  (f)

                  prin „membru de familie” se înțelege:

                              (i)

                              în sensul legislației unui stat membru, un membru de familie în conformitate cu articolul 1 litera (i) din regulament;

                              (ii)

                              în sensul legislației din Muntenegru, un membru de familie în conformitate cu respectiva legislație;

                  (g)

                  prin „legislație” se înțelege:

                              (i)

                              în ceea ce privește statele membre, legislația în sensul articolului 1 alineatul (1) din regulament, astfel cum este aplicabilă prestațiilor vizate de prezenta decizie;

                              (ii)

                              în ceea ce privește Muntenegru, legislația astfel cum este aplicabilă în Muntenegru cu privire la prestațiile vizate de prezenta decizie;

                  (h)

                  prin „prestații” se înțelege:

                              —

                              pensii de bătrânețe;

                              —

                              pensii de urmaș;

                              —

                              indemnizații în caz de accidente de muncă și boli profesionale;

                              —

                              pensii de invaliditate legate de accidente de muncă și boli profesionale;

                              —

                              alocații familiale;

                  (i)

                  prin „prestații exportabile” se înțelege:

                              (i)

                              în ceea ce privește statele membre:

                                          —

                                          pensii de bătrânețe;

                                          —

                                          pensii de urmaș;

                                          —

                                          indemnizații în caz de accidente de muncă și boli profesionale;

                                          —

                                          pensii de invaliditate legate de accidente de muncă și boli profesionale,

                                    în sensul regulamentului, cu excepția prestațiilor speciale în numerar necontributive, astfel cum sunt enumerate în anexa X la prezentul regulament;

                              (ii)

                              în ceea ce privește Muntenegru, prestațiile aferente, astfel cum sunt prevăzute de legislația din Muntenegru, cu excepția prestațiilor speciale în numerar necontributive, astfel cum sunt prezentate în anexa I la prezenta decizie.

            (2)   Ceilalți termeni folosiți în prezenta decizie au sensul care le este atribuit:

                  (a)

                  în ceea ce privește statele membre, în regulament și în regulamentul de punere în aplicare;

                  (b)

                  în ceea ce privește Muntenegru, în legislația relevantă astfel cum este aplicabilă în Muntenegru.

            Articolul 2
      Domeniul de aplicare personal
      Prezenta decizie se aplică:

                  (a)

                  lucrătorilor care sunt resortisanți din Muntenegru și care sunt sau au fost angajați în mod legal pe teritoriul unui stat membru și care fac sau au făcut obiectul legislației unuia sau mai multor state membre, precum și urmașilor acestora;

                  (b)

                  membrilor de familie ai lucrătorilor menționați la litera (a), cu condiția ca membrii de familie respectivi să își aibă reședința sau să își fi avut reședința în mod legal alături de lucrătorul în cauză în timp ce acesta este angajat într-un stat membru;

                  (c)

                  lucrătorilor care sunt resortisanți ai unui stat membru și care sunt sau au fost angajați în mod legal pe teritoriul Muntenegrului și care fac sau au făcut obiectul legislației din Muntenegru, precum și urmașilor acestora; precum și

                  (d)

                  membrilor de familie ai lucrătorilor menționați la litera (c), cu condiția ca membrii de familie respectivi să își aibă reședința sau să își fi avut reședința în mod legal alături de lucrătorul în cauză în timp ce acesta este angajat în Muntenegru.

            Articolul 3
      Egalitatea de tratament
      (1)   Lucrătorii care sunt resortisanți din Muntenegru și sunt angajați în mod legal într-un un stat membru și orice membru de familie al acestora care își are reședința în mod legal cu aceștia beneficiază, cu privire la prestațiile în sensul articolului 1 alineatul (1) litera (h), de un tratament lipsit de discriminare exercitată pe motiv de cetățenie în raport cu resortisanții statelor membre în care acești lucrători sunt angajați.
      (2)   Lucrătorii care sunt resortisanți ai unui stat membru și sunt angajați în mod legal în Muntenegru și orice membru de familie al acestora care își are reședința în mod legal cu aceștia beneficiază, cu privire la prestațiile în sensul articolului 1 alineatul (1) litera (h), de un tratament lipsit de discriminare exercitată pe motiv de cetățenie în raport cu resortisanții din Muntenegru.
      PARTEA II

         RELAȚII ÎNTRE STATELE MEMBRE ȘI MUNTENEGRU

      Articolul 4
      Eliminarea clauzelor de reședință
      (1)   Prestațiile exportabile în sensul articolului 1 alineatul (1) litera (i) la care persoanele menționate la articolul 2 literele (a) și (c) au dreptul nu fac obiectul niciunei reduceri, modificări, suspendări, retrageri sau confiscări pe motivul că beneficiarul își are reședința:

                  (i)

                  pentru prestațiile în temeiul legislației unui stat membru, pe teritoriul Muntenegrului; sau

                  (ii)

                  pentru prestațiile în temeiul legislației din Muntenegru, pe teritoriul unui stat membru.

            (2)   Membrii de familie ai unui lucrător, astfel cum se menționează la articolul 2 litera (b) au dreptul la prestații exportabile în sensul articolului 1 alineatul (1) litera (i) punctul (i) în același mod ca și membrii de familie ai unui lucrător care este resortisant al statului membru în cauză, în cazul în care acești membri de familie își au reședința pe teritoriul Muntenegrului.
      (3)   Membrii de familie ai unui lucrător, astfel cum se menționează la articolul 2 litera (d), au dreptul la prestații exportabile în sensul articolului 1 alineatul (1) litera (i) punctul (ii) în același mod ca și membrii de familie ai unui lucrător care este resortisant al Muntenegrului, în cazul în care acești membri de familie își au reședința pe teritoriul unui stat membru.
      PARTEA III

         DISPOZIȚII DIVERSE

      Articolul 5
      Cooperare
      (1)   Statele membre și Muntenegru își comunică reciproc toate informațiile referitoare la modificările din legislația lor care pot afecta punerea în aplicare a prezentei decizii.
      (2)   În sensul prezentei decizii, autoritățile și instituțiile din statele membre și din Muntenegru își oferă reciproc bunele oficii și acționează ca și cum ar pune în aplicare propria legislație. Asistența administrativă acordată de autoritățile și instituțiile menționate este, de regulă, gratuită. Cu toate acestea, autoritățile competente din statele membre și din Muntenegru pot conveni asupra rambursării anumitor cheltuieli.
      (3)   În sensul prezentei decizii, autoritățile și instituțiile din statele membre și din Muntenegru pot comunica direct între ele, precum și cu persoanele implicate sau cu reprezentanții acestora.
      (4)   Instituțiile și persoanele care fac obiectul prezentei decizii au obligația de a se informa reciproc și de a coopera în scopul de a asigura punerea în aplicare corectă a prezentei decizii.
      (5)   Persoanele care fac obiectul prezentei decizii trebuie să informeze, în cel mai scurt termen, instituțiile din statul membru competent sau din Muntenegru, în cazul în care acesta din urmă este statul competent, precum și pe cele ale statului membru de reședință sau ale Muntenegrului, în cazul în care acesta din urmă este statul de reședință, cu privire la orice modificare a situației lor personale sau familiale, care le afectează drepturile la prestații în temeiul prezentei decizii.
      (6)   Nerespectarea obligației de informare prevăzută la alineatul (5) poate atrage după sine aplicarea de măsuri corespunzătoare în conformitate cu dreptul intern. Cu toate acestea, măsurile trebuie să fie echivalente cu cele aplicabile în situații similare în temeiul dreptului intern și să nu facă imposibilă sau extrem de dificilă în practică exercitarea de către solicitanți a drepturilor ce le-au fost conferite prin prezenta decizie.
      (7)   Statele membre și Muntenegru pot să prevadă dispoziții naționale care stabilesc condițiile de verificare a dreptului la prestații pentru a lua în considerare faptul că beneficiarii își au locul de ședere sau reședința în afara teritoriului statului în care se află instituția debitoare. Astfel de dispoziții trebuie să fie proporționale, lipsite de discriminare exercitată pe motiv de cetățenie și în conformitate cu principiile din prezenta decizie. Astfel de dispoziții sunt notificate Consiliului de stabilizare și de asociere.
      Articolul 6
      Controale administrative și medicale
      (1)   Prezentul articol se aplică persoanelor menționate la articolul 2 și care beneficiază de prestații exportabile în sensul articolului 1 alineatul (1) litera (i), precum și instituțiilor responsabile de punerea în aplicare a prezentei decizii.
      (2)   Atunci când un beneficiar sau un solicitant de prestații sau un membru de familie al acestuia își are locul de ședere sau reședința pe teritoriul unui stat membru, în cazul în care instituția debitoare este situată în Muntenegru, sau își are locul de ședere sau reședința în Muntenegru, în cazul în care instituția debitoare este situată într-un stat membru, controlul medical se realizează, la cererea instituției debitoare, de către instituția din locul de ședere sau de reședință a beneficiarului, în conformitate cu procedurile stabilite prin legislația aplicată de acea instituție.
      Instituția debitoare informează instituția din locul de ședere sau de reședință cu privire la orice cerință specială, după caz, care trebuie respectată și cu privire la aspectele care trebuie acoperite în cadrul controlului medical.
      Instituția din locul de ședere sau de reședință transmite un raport instituției debitoare care a solicitat controlul medical.
      Instituția debitoare își rezervă dreptul de a supune beneficiarul unui control medical efectuat de către un medic ales de aceasta, fie pe teritoriul în care beneficiarul sau solicitantul de prestații își are locul de ședere sau reședința, fie în țara în care se află instituția debitoare. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria fără a-și pune în pericol sănătatea și dacă instituția debitoare își asumă costul călătoriei și al cazării.
      (3)   Atunci când un beneficiar sau un solicitant de prestații sau un membru de familie al acestuia își are locul de ședere sau reședința pe teritoriul unui stat membru, în cazul în care instituția debitoare este situată în Muntenegru, sau își are locul de ședere sau reședința în Muntenegru, în cazul în care instituția debitoare este situată într-un stat membru, controlul administrativ se realizează, la cererea instituției debitoare, de către instituția din locul de ședere sau de reședință a beneficiarului.
      Instituția din locul de ședere sau de reședință transmite un raport instituției debitoare care a solicitat controlul administrativ.
      Instituția debitoare își rezervă dreptul de a supune situația beneficiarului unui control realizat de un specialist ales de aceasta. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria fără a-și pune în pericol sănătatea și dacă instituția debitoare își asumă costul călătoriei și al cazării.
      (4)   Unul sau mai multe state membre și Muntenegru pot conveni asupra altor dispoziții administrative, cu condiția să informeze Consiliul de stabilizare și de asociere cu privire la aceasta.
      (5)   Prin derogare de la principiul asistenței administrative reciproce gratuite prevăzute la articolul 5 alineatul (2) din prezenta decizie, suma efectivă a cheltuielilor privind controalele menționate la alineatele (2) și (3) din prezentul articol se rambursează instituției căreia i s-a solicitat efectuarea acestora, de către instituția debitoare care le-a solicitat.
      Articolul 7
      Aplicarea articolului 129 din acord
      Articolul 129 din acord se aplică în cazul în care una dintre părți consideră că cealaltă parte nu și-a respectat obligațiile prevăzute la articolele 5 și 6.
      Articolul 8
      Dispoziții speciale pentru aplicarea legislației din Muntenegru
      Consiliul de stabilizare și de asociere poate prevedea în anexa II la prezenta decizie, dacă este necesar, dispoziții speciale pentru aplicarea legislației din Muntenegru.
      Articolul 9
      Proceduri administrative cuprinse în acordurile bilaterale existente
      Procedurile administrative cuprinse în acordurile bilaterale existente încheiate între un stat membru și Muntenegru pot continua să se aplice, cu condiția ca aceste proceduri să nu afecteze în mod negativ drepturile sau obligațiile persoanelor în cauză prevăzute în prezenta decizie.
      Articolul 10
      Acorduri de completare a procedurilor administrative pentru punerea în aplicare a prezentei decizii
      Unul sau mai multe state membre și Muntenegru pot să încheie acorduri destinate să completeze procedurile administrative pentru punerea în aplicare a prezentei decizii, în special în vederea prevenirii și combaterii fraudei și a erorilor.
      PARTEA IV

         DISPOZIȚII TRANZITORII ȘI FINALE

      Articolul 11
      Dispoziții tranzitorii
      (1)   În temeiul prezentei decizii, nu se dobândește niciun drept pentru perioada anterioară datei intrării în vigoare a prezentei decizii.
      (2)   Sub rezerva alineatului (1), un drept se dobândește în temeiul prezentei decizii chiar dacă acesta se referă la un eveniment care a survenit înaintea datei intrării în vigoare a prezentei decizii.
      (3)   La cererea persoanei în cauză, orice prestație care nu a fost acordată sau care a fost suspendată, pe motive de cetățenie sau de loc de reședință a persoanei în cauză, se acordă sau se reia de la data intrării în vigoare a prezentei decizii, cu condiția ca drepturile pentru care au fost acordate prestațiile anterior să nu fi dat naștere unei plăți forfetare.
      (4)   În cazul în care cererea menționată la alineatul (3) este depusă în termen de doi ani de la data intrării în vigoare a prezentei decizii, drepturile conferite în conformitate cu prezenta decizie produc efecte de la data respectivă, iar dispozițiile legislației oricărui stat membru sau a Muntenegrului privind pierderea sau prescrierea unor drepturi nu pot fi opozabile persoanelor în cauză.
      (5)   În cazul în care cererea menționată la alineatul (3) este depusă după expirarea termenului de doi ani menționat la alineatul (4), drepturile care nu au fost pierdute sau care nu s-au prescris produc efecte de la data la care a fost depusă cererea, sub rezerva oricăror dispoziții mai favorabile din legislația oricărui stat membru sau a Muntenegrului.
      Articolul 12
      Anexele la prezenta decizie
      (1)   Anexele la prezenta decizie fac parte integrantă din aceasta.
      (2)   La solicitarea Muntenegrului sau a Uniunii Europene, anexele pot fi modificate printr-o decizie a Consiliului de stabilizare și de asociere.
      Articolul 13
      Intrare în vigoare
      Prezenta decizie intră în vigoare în ziua următoare datei publicării în Jurnalul Oficial al Uniunii Europene.

         Adoptată la …, … .

               Pentru Consiliul de stabilizare și de asociere

               Președintele

         (1)  JO L 108, 29.4.2010, p. 3.

         (2)  JO L 344, 29.12.2010, p. 1.

         (3)  JO L 166, 30.4.2004, p. 1.

         (4)  JO L 284, 30.10.2009, p. 1.

         ANEXA I

            LISTA PRESTAȚIILOR SPECIALE ÎN NUMERAR NECONTRIBUTIVE DIN MUNTENEGRU

         ANEXA II

            DISPOZIȚII SPECIALE PENTRU APLICAREA LEGISLAȚIEI DIN MUNTENEGRU


title: Decizia Consiliului din 17 noiembrie 2003 de constituire a echipei de pregătire a înființării agenției în domeniul dezvoltării capacităților de apărare, al cercetării, achizițiilor și armamentului

text:
Anunţ juridic important

|

32003D0834

Official Journal L 318 , 03/12/2003 P. 0019 - 0021 Ediţie specială în limba cehă Chapter 01 Volume 04 P. 504  - 506 Ediţie specială în limba estonă Chapter 01 Volume 04 P. 504  - 506 Ediţie specială în limba maghiară Chapter 01 Volume 04 P. 504  - 506 Ediţie specială în limba lituaniană Chapter 01 Volume 04 P. 504  - 506 Ediţie specială în limba letonă Chapter 01 Volume 04 P. 504  - 506 Ediţie specială în limba malteză Chapter 01 Volume 04 P. 504  - 506 Ediţie specială în limba polonă Chapter 01 Volume 04 P. 504  - 506 Ediţie specială în limba slovacă Chapter 01 Volume 04 P. 504  - 506 Ediţie specială în limba slovenă Chapter 01 Volume 04 P. 504  - 506

		20031117Decizia Consiliuluidin 17 noiembrie 2003de constituire a echipei de pregătire a înființării agenției în domeniul dezvoltării capacităților de apărare, al cercetării, achizițiilor și armamentului(2003/834/CE)CONSILIUL UNIUNII EUROPENE,având în vedere Tratatul privind Uniunea Europeană și, în special, articolul 28 alineatul (1) al acestuia,având în vedere Tratatul de instituire a Comunității Europene și, în special, articolul 207 alineatul (2) al acestuia,întrucât:(1) La 19 și 20 iunie 2003, Consiliul European de la Salonic a "însărcinat organismele corespunzătoare ale Consiliului să întreprindă acțiunile necesare în vederea înființării, în cursul anului 2004, a unei agenții interguvernamentale în domeniul dezvoltării capacităților de apărare, al cercetării, achizițiilor și armamentului", aceasta urmând să fie înființată sub autoritatea Consiliului și deschisă participării tuturor statelor membre.(2) Proiectul de Tratat de instituire a unei Constituții pentru Europa, elaborat de Convenția Europeană, astfel cum a fost prezentat în cadrul Consiliului European de la Salonic, prevede înființarea Agenției Europene pentru Armament, Cercetare și Capacități Militare cu scopul de a identifica cerințele operaționale, de a promova măsuri pentru a îndeplini cerințele vizate, de a contribui la identificarea și, după caz, la punerea în aplicare a oricărei măsuri necesare pentru a consolida baza industrială și tehnologică a sectorului apărării, de a participa la definirea unei politici europene privind capacitățile și armamentul și de a asista Consiliul la evaluarea îmbunătățirii capacităților militare.(3) Prin Decizia 2003/664/CE [1], Comitetul Reprezentanților Permanenți a înființat grupul ad hoc de pregătire care să întreprindă acțiunile necesare în vederea creării agenției.(4) Ar trebui să se constituie echipa pregătitoare de experți pentru a desfășura activitatea ulterioară de pregătire în vederea înființării agenției, în conformitate cu concluziile Consiliului din 17 și 18 noiembrie 2003 și cu raportul anexat la acestea; echipa menționată va susține Consiliul și organismele sale competente în activitatea lor în vederea înființării agenției,DECIDE:Articolul 1Se constituie Echipa pentru înființarea agenției (AET), însărcinată cu pregătirea condițiilor pentru înființarea și funcționarea operaționale ale agenției în domeniul dezvoltării capacităților de apărare, al cercetării, achizițiilor și armamentului. Mandatul echipei, inclusiv misiunea și componența echipei, este prevăzut în anexa la prezenta decizie.Articolul 2Echipa va face parte din Secretariatul General al Consiliului. Aceasta va fi constituită de secretarul general/Înalt reprezentant (SG/ÎR) și va funcționa sub autoritatea acestuia.Articolul 3Experții naționali desemnați să facă parte din echipă vor fi detașați de statele membre și de statele aderente pe lângă Secretariatul Consiliului. Procedura și criteriile de selecție sunt prevăzute în anexă.Articolul 4(1) Statele membre și statele aderente vor suporta salariile și drepturile experților lor naționali care au fost detașați pe lângă Consiliu și care participă la echipă.(2) Funcționarii detașați ai Uniunii Europene vor fi plătiți în continuare de instituția de care aparțin.(3) Costurile de funcționare și administrative ale echipei vor fi suportate de Secretariatul General al Consiliului sub forma unei contribuții în natură.Articolul 5Experții naționali detașați de statele membre și de statele aderente intră sub incidența Deciziei 2003/479/CE a Consiliului din 16 iunie 2003 privind regimul aplicabil experților și militarilor naționali detașați pe lângă Secretariatul General al Consiliului [2], fără a aduce atingere dispozițiilor financiare prevăzute la articolul 4 din prezenta decizie.Articolul 6Mandatul echipei se încheie în momentul în care agenția începe să funcționeze sau cel târziu la 31 decembrie 2004.Articolul 7Prezenta decizie intră în vigoare la data adoptării sale. Decizia se publică în Jurnalul Oficial al Uniunii Europene.Adoptată la Bruxelles, 17 noiembrie 2003.Pentru ConsiliuPreședinteleF. Frattini[1] JO L 235, 23.9.2003, p. 22.[2] JO L 160, 28.6.2003, p. 72.--------------------------------------------------20031117ANEXĂMANDATUL ECHIPEI PENTRU ÎNFIINȚAREA AGENȚIEI1. Echipa pentru înființarea agenției (AET) va pregăti condițiile privind înființarea și funcționarea operaționale ale viitoarei agenții pe baza raportului anexat la concluziile Consiliului. Echipa va susține Consiliul și organismele competente ale acestuia în activitatea lor în vederea înființării agenției. Activitatea echipei va privi, în special:- aspectele financiare, legale și administrative (inclusiv privind bugetul și personalul) ale înființării agenției și ale organizării interne a acesteia;- constituirea agenției, mai ales în ceea ce privește misiunile ei în domeniul dezvoltării capacităților de apărare, al cercetării, achizițiilor și armamentului.2. Echipa începe să funcționeze în ianuarie 2004. Aceasta își desfășoară misiunea sub supravegherea politică a Consiliului, de la care primește îndrumări. În acest cadru, șeful echipei prezintă rapoarte periodice către Coreper (Comitetul Reprezentanților Permanenți) și CPS (Comitetul Politic și de Securitate), prin intermediul grupului de pregătire ad hoc, cu privire la evoluția activității echipei. AET valorifică cunoștințele practice ale Comitetului militar al UE prin intermediul CPS și, într-un mod care urmează să fie definit, pe cele ale directorilor naționali pentru armament din cadrul Uniunii Europene.3. Echipa înaintează propuneri Consiliului până la sfârșitul lunii aprilie 2004, prin intermediul grupului de pregătire ad hoc, în vederea adoptării deciziilor necesare de către Consiliu până în iunie 2004. Astfel de propuneri privesc aspectele administrative și logistice ale viitoarei agenții, cadrul financiar al acesteia și un proiect al primului program operațional. Mandatul echipei se consideră încheiat în momentul în care agenția începe să funcționeze sau cel târziu la 31 decembrie 2004.4. Echipa nu este un organism de pregătire al Consiliului.MISIUNEA ECHIPEI5. Până la sfârșitul lunii aprilie 2004, pe baza raportului anexat la concluziile Consiliului din 17 și 18 noiembrie 2003, AET trebuie să pregătească:(a) un plan amplu privind constituirea agenției, care să cuprindă:- structura și organizarea agenției;- metodele și procedurile interne de lucru care urmează să fie adoptate de agenție pentru a-și îndeplini funcțiile și atribuțiile;- propuneri pentru relațiile de lucru ale acesteia cu organismele Consiliului și cu Comisia;- propuneri privind relațiile corespunzătoare, precum și planurile de dezvoltare a acestora, cu OCCAR, WEAG/WEAO, L.o.I;- dispoziții bugetare, administrative și de personal (inclusiv proiectele de mandat pentru principalele organe și numiri, după caz);- un proiect al primului program operațional în următoarele domenii: dezvoltarea capacităților de apărare; cooperarea în domeniul armamentului; consolidarea bazei industriale și tehnologice de apărare; crearea unei piețe competitive europene a echipamentelor de apărare și promovarea cercetării;- un calendar detaliat și o schiță de parcurs pentru punerea în aplicare;(b) elemente pentru un proiect de acțiune comună în vederea constituirii agenției.CONDUCEREA ȘI STRUCTURA ECHIPEIStructura echipei ar trebui să reflecte cele patru domenii de activitate ale agenției astfel cum sunt indicate în concluziile Consiliului European de la Salonic.Echipa va fi condusă de un șef al echipei, desemnat de SG/ÎR în urma consultării Consiliului și a Comisiei, dintre candidații propuși de statele membre, statele aderente și instituțiile Uniunii Europene. Candidații ar trebui să aibă experiență și cunoștințe practice considerabile în domeniul dezvoltării capacităților de apărare, al cercetării, achizițiilor și armamentului, precum și o bună cunoaștere a modului de funcționare a Uniunii Europene, în special politica externă și de securitate comună (PESC) și politica europeană de securitate și apărare (PESA).Echipa va fi formată din:- experți naționali detașați de statele membre și de statele aderente pe lângă Secretariatul Consiliului, în conformitate cu cerințele specifice ale misiunii;- funcționari din instituțiile europene.Comisia va detașa unu sau mai mulți funcționari în cadrul echipei.Membrii echipei vor fi aleși de SG/ÎR în urma consultării cu șeful echipei, urmărindu-se o reprezentare geografică cât mai vastă, și vor acționa în baza unei capacități internaționale.În toate cazurile, recrutarea va urmări să asigure în cadrul echipei serviciile unui personal cu o capacitate și eficiență la cele mai înalte standarde.--------------------------------------------------


title: 2008/268/CE: Decizia Consiliului din 17 martie 2008 de modificare a Deciziei 1999/70/CE privind auditorii externi ai băncilor centrale naționale în ceea ce privește auditorul extern al Suomen Pankki

text:
               27.3.2008

               RO

               Jurnalul Oficial al Uniunii Europene

               L 85/8

      DECIZIA CONSILIULUI

   din 17 martie 2008
   de modificare a Deciziei 1999/70/CE privind auditorii externi ai băncilor centrale naționale în ceea ce privește auditorul extern al Suomen Pankki
   (2008/268/CE)
   CONSILIUL UNIUNII EUROPENE,
   având în vedere Protocolul privind Statutul Sistemului European al Băncilor Centrale și al Băncii Centrale Europene, anexat la Tratatul de instituire a Comunității Europene, în special articolul 27 alineatul (1),
   având în vedere Recomandarea BCE/2008/1 a Băncii Centrale Europene din 28 ianuarie 2008 către Consiliul Uniunii Europene cu privire la desemnarea auditorului extern al Suomen Pankki (1),
   întrucât:

               (1)

               Conturile Băncii Centrale Europene (BCE) și ale băncilor centrale naționale ale Eurosistemului sunt supuse auditării de către auditori externi independenți, recomandați de Consiliul guvernatorilor BCE și aprobați de Consiliul Uniunii Europene.

               (2)

               Deoarece mandatul actualului auditor extern al Suomen Pankki se va încheia după auditarea aferentă exercițiului financiar 2007, este necesar să se numească un auditor extern începând cu exercițiul financiar 2008.

               (3)

               Suomen Pankki a ales KPMG Oy Ab în calitate de auditor extern pentru exercițiile financiare 2008-2012.

               (4)

               Consiliul guvernatorilor BCE a recomandat numirea KPMG Oy Ab în calitate de auditor extern al Suomen Pankki pentru exercițiile financiare 2008-2012.

               (5)

               Este oportun să se dea curs recomandării Consiliului guvernatorilor BCE și să se modifice Decizia 1999/70/CE a Consiliului (2) în consecință,

         DECIDE:
   Articolul 1
   Articolul 1 alineatul (11) din Decizia 1999/70/CE se înlocuiește cu următorul text:

      „(11)   KPMG Oy Ab este aprobat în calitate de auditor extern al Suomen Pankki pentru exercițiile financiare 2008-2012.”

   Articolul 2
   Prezenta decizie este notificată Băncii Centrale Europene.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 17 martie 2008.

            Pentru Consiliu

            Președintele

         I. JARC

      (1)  JO C 29, 1.2.2008, p. 1.

      (2)  JO L 22, 29.1.1999, p 69. Decizie modificată ultima dată prin Decizia 2007/883/CE (JO L 346, 29.12.2007, p. 20).


title: Decizia 2012/811/PESC a Consiliului din 20 decembrie 2012 de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo

text:
               21.12.2012

               RO

               Jurnalul Oficial al Uniunii Europene

               L 352/50

         DECIZIA 2012/811/PESC A CONSILIULUI
   din 20 decembrie 2012
   de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 20 decembrie 2010, Consiliul a adoptat Decizia 2010/788/PESC (1) privind adoptarea de măsuri restrictive împotriva Republicii Democratice Congo.

               (2)

               Rezoluția Consiliului de Securitate al Organizației Națiunilor Unite (RCSONU) 2078 (2012) din 28 noiembrie 2012 a modificat criteriile pentru desemnarea persoanelor și a entităților care fac obiectul măsurilor restrictive prevăzute la punctele 9 și 11 din RCSONU 1807 (2008).

               (3)

               De asemenea, RCSONU 2078 (2012) a adăugat o nouă derogare de la măsurile prevăzute la punctul 9 din RCSONU 1807 (2008).

               (4)

               La 12 și 30 noiembrie 2012, Comitetul pentru sancțiuni, instituit în temeiul RCSONU 1533 (2004) a adăugat noi persoane pe lista persoanelor și a entităților care fac obiectul măsurilor restrictive.

               (5)

               Decizia 2010/788/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2010/788/PESC se modifică după cum urmează:

               1.

               Articolul 3 se înlocuiește cu următorul text:
               „Articolul 3
               Se impun măsurile restrictive prevăzute la articolul 4 alineatul (1) și la articolul 5 alineatele (1) și (2) împotriva următoarelor persoane și, după caz, a următoarelor entități desemnate de Comitetul pentru sancțiuni:

                           —

                           persoanele sau entitățile ale căror acțiuni încalcă embargoul privind armamentul și măsurile conexe menționate la articolul 1;

                           —

                           responsabilii politici și militari ai grupărilor armate străine care își desfășoară activitatea în RDC și care se opun dezarmării și repatrierii sau relocării voluntare a combatanților care fac parte din aceste grupări;

                           —

                           responsabilii politici și militari ai milițiilor congoleze care primesc sprijin din exteriorul RDC și care se opun participării combatanților lor la procesul de dezarmare, demobilizare și reintegrare;

                           —

                           responsabilii politici și militari care își desfășoară activitatea în RDC și care recrutează sau angajează copii în conflicte armate, încălcând dreptul internațional în vigoare;

                           —

                           persoanele sau entitățile care își desfășoară activitatea în RDC și care comit încălcări grave, implicând acte cu privire la copii sau femei în situații de conflict armat, inclusiv crime și mutilări, violențe sexuale, răpiri și deplasări forțate;

                           —

                           persoanele sau entitățile care împiedică accesul la ajutoarele umanitare sau distribuirea acestora în partea estică a RDC;

                           —

                           persoanele sau entitățile care sprijină în mod ilegal grupări armate în partea estică a RDC prin comerțul ilegal cu resurse naturale, inclusiv cu aur;

                           —

                           persoanele sau entitățile care acționează în numele sau la ordinele unei persoane desemnate sau ale unei entități deținute sau controlate de o persoană desemnată;

                           —

                           persoanele sau entitățile care planifică sau sprijină atacuri împotriva forțelor de menținere a păcii din cadrul Misiunii Organizației Națiunilor Unite pentru stabilizare în Republica Democratică Congo (MONUSCO) sau care participă la aceste atacuri.

                     Persoanele și entitățile relevante sunt enumerate în anexă.”

               2.

               La articolul 4 alineatul (3), după litera (c) se adaugă următorul text:
               „sau în cazul în care această intrare sau acest tranzit este necesar(ă) pentru îndeplinirea procedurilor judiciare.”

         Articolul 2
   Persoanele care figurează în anexa la prezenta decizie se adaugă la lista de persoane prevăzută în anexa la Decizia 2010/788/PESC.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 20 decembrie 2012.

            Pentru Consiliu

            Președintele

         E. FLOURENTZOU

      (1)  JO L 336, 21.12.2010, p. 30.

      ANEXĂ

         PERSOANELE MENȚIONATE LA ARTICOLUL 2

                  Nume

                  Alias

                  Data și locul nașterii

                  Informații de identificare

                  Motive

                  Data desemnării

                  MAKENGA, Sultani

                  Colonel Sultani Makenga
                  Emmanuel Sultani Makenga

                  25 decembrie 1973
                  Rutshuru, Republica Democratică Congo

                  Congolez
                  Responsabil militar al grupării Mouvement du 23 Mars (M23), care își desfășoară activitatea în Republica Democratică Congo

                  Sultani Makenga este responsabil militar al grupării Mouvement du 23 Mars (M23), care își desfășoară activitatea în Republica Democratică Congo (RDC). În calitate de responsabil în cadrul M23 (cunoscută și sub denumirea de „Armata Revoluționară Congoleză”), Sultani Makenga a comis și este responsabil de încălcări grave ale dreptului internațional, implicând acte cu privire la copii și femei în situații de conflict armat, inclusiv crime și mutilări, violențe sexuale, răpiri și deplasări forțate. De asemenea, Sultani Makenga se face responsabil de încălcări ale dreptului internațional legate de acțiuni ale M23 de recrutare sau de angajare a unor copii în conflicte armate în RDC. Sub comanda lui Sultani Makenga, M23 a comis atrocități pe scară largă la adresa populației civile din RDC.
                  Potrivit mărturiilor și informațiilor comunicate, militanții aflați sub comanda lui Sultani Makenga au comis, pe tot cuprinsul Teritoriului Rutshuru, violuri având drept victime femei și copii, cu vârste plecând de la 8 ani, în cadrul unei politici de consolidare a controlului exercitat în Teritoriul Rutshuru. Sub comanda lui Sultani Makenga, M23 a derulat campanii ample de recrutare forțată a populației infantile, în RDC și în regiune, și a ucis, mutilat și rănit un număr foarte mare de copii. Mulți dintre copiii recrutați în mod forțat aveau vârsta sub 15 ani. De asemenea, există informații conform cărora Makenga ar primi armament și materiale conexe, ceea ce reprezintă o încălcare a măsurilor luate de RDC în vederea punerii în aplicare a embargoului privind armamentul, inclusiv a ordonanțelor interne privind importul și posesia de armament și de materiale conexe. Acțiunile lui Makenga în calitate de responsabil al M23 au inclus încălcări grave ale dreptului internațional și atrocități la adresa populației civile din RDC și au condus la înrăutățirea fenomenelor de insecuritate, de deplasare a populației și de conflict armat în regiune.

                  12.11.2012

                  NGARUYE WA MYAMURO, Baudoin

                  Colonel Baudoin NGARUYE

                  1978, Lusamambo,
                  Teritoriul Lubero, Republica Democratică Congo

                  Responsabil militar al grupării Mouvement du 23 Mars (M23)
                  ID FARDC: 1-78-09-44621-80

                  În aprilie 2012, Ngaruye s-a aflat la comanda rebeliunii fostului CNDP, cunoscută sub denumirea de Mouvement du 23 Mars (M23), la ordinele generalului Ntaganda. În prezent, este al treilea comandant militar în ierarhia M23. Grupul de experți pentru RDC îl recomandase deja, în 2008 și în 2009, în vederea includerii pe lista persoanelor desemnate. Ngaruye a comis și este responsabil de încălcări grave ale drepturilor omului și ale dreptului internațional. A recrutat și a pregătit militar sute de copii în perioada 2008-2009, iar în ultima parte a anului 2010 a derulat acest tip de activități pentru M23. A comis crime, mutilări și răpiri, alegând frecvent drept victime femei. Se face responsabil de execuții și de acte de tortură în rândul combatanților care doreau să părăsească M23. În 2009, în cadrul FARDC, a dispus uciderea tuturor bărbaților din satul Shalio din Walikale. De asemenea, a furnizat armament, muniție și salarii în Masisi și Walikale la ordinele directe ale generalului Ntaganda. În 2010, a organizat deplasarea forțată și exproprierea unei părți din populație în zona Lukopfu. De asemenea, a fost puternic implicat în activitățile unor rețele infracționale din cadrul FARDC care au obținut profituri din comerțul cu resurse minerale, ceea ce a generat tensiuni și acte de violență în relațiile cu colonelul Innocent Zimurinda în 2011.

                  30.11.2012

                  KAINA, Innocent

                  Colonel Innocent KAINA
                  „India Queen”

                  Bunagana, Teritoriul Rutshuru, Republica Democratică Congo

                  Innocent Kaina este în prezent comandant de sector în cadrul grupării Mouvement du 23 Mars (M23). A comis și este responsabil de încălcări grave ale dreptului internațional și ale drepturilor omului. În iulie 2007, Tribunalul Militar de Garnizoană Kinshasa l-a condamnat pe Innocent Kaina pentru crime împotriva umanității, comise în districtul Ituri în perioada mai 2003-decembrie 2005. Ulterior, în 2009, a fost pus în libertate în cadrul acordului de pace dintre guvernul congolez și CNDP. În cadrul FARDC, în 2009, s-a făcut vinovat de execuții, de răpiri și de mutilări în Teritoriul Masisi. În aprilie 2012, în calitate de comandant, aflat în subordinea generalului Ntaganda, a inițiat rebeliunea fostului CNDP în Teritoriul Rutshuru. A asigurat securitatea participanților la rebeliune din zona Masisi. În perioada mai-august 2012, a coordonat recrutarea și pregătirea militară a peste 150 de copii pentru rebeliunea M23, împușcându-i pe băieții care au încercat să i se sustragă. În iulie 2012, s-a deplasat la Berunda și Degho pentru activități de mobilizare și de recrutare pentru M23.

                  30.11.2012


title: 2009/552/CE,Euratom: Decizia Consiliului din 16 iulie 2009 de numire a unui nou membru al Comisiei Comunităților Europene

text:
               17.7.2009

               RO

               Jurnalul Oficial al Uniunii Europene

               L 185/23

      DECIZIA CONSILIULUI

   din 16 iulie 2009
   de numire a unui nou membru al Comisiei Comunităților Europene
   (2009/552/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 215 al doilea paragraf,
   având în vedere Tratatul de instituire a Comunității Europene a Energiei Atomice, în special articolul 128 al doilea paragraf,
   întrucât:
   Printr-o scrisoare din 5 iulie 2009, dl Louis MICHEL a demisionat din funcția de membru al Comisiei, cu efect de la 14 iulie 2009. Se impune ca acesta să fie înlocuit pentru perioada rămasă a mandatului său,
   DECIDE:
   Articolul 1
   Prin prezenta decizie, dl Karel DE GUCHT este numit membru al Comisiei pentru perioada cuprinsă între 17 iulie 2009 și 31 octombrie 2009.
   Articolul 2
   Prezenta decizie produce efecte de la 17 iulie 2009.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, la 16 iulie 2009.

            Pentru Consiliu

            Președintele

         C. BILDT


title: Decizia Consiliului din 28 mai 1996 privind încheierea aranjamentelor administrative referitoare la comerțul cu produse textile dintre Comunitatea Europeană și unii membri ai Organizației Mondiale a Comerțului

text:
Anunţ juridic important

|

31996D0415

Jurnalul Oficial L 173 , 11/07/1996 p. 0001 - 0053 ediţie specială în limba cehă capitol 11 volum 24 p. 262  - 263 ediţie specială în limba estonă capitol 11 volum 24 p. 262  - 263 ediţie specială în limba maghiară capitol 11 volum 24 p. 262  - 263 ediţie specială în limba lituaniană capitol 11 volum 24 p. 262  - 263 LV.ES capitol 11 volum 24 p. 262  - 263 MT.ES capitol 11 volum 24 p. 262  - 263 PL.ES capitol 11 volum 24 p. 262  - 263 SK.ES capitol 11 volum 24 p. 262  - 263 ediţie specială în limba slovenă capitol 11 volum 24 p. 262  - 263

		19960528Decizia Consiliuluidin 28 mai 1996privind încheierea aranjamentelor administrative referitoare la comerțul cu produse textile dintre Comunitatea Europeană și unii membri ai Organizației Mondiale a Comerțului(96/415/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113 coroborat cu articolul 228 alineatul (2), prima teză,având în vedere propunerea Comisiei,întrucât Comisia a negociat aranjamentele administrative privind comerțul cu produse textile sub formă de procese verbale agreate sau de schimb de note cu unii membri ai Organizației Mondiale a Comerțului (OMC), care, fiind "dispoziții administrative" în sensul articolului 2 alineatul (17) din Acordul OMC, reiau dispozițiile relevante din acordurile bilaterale anterioare de reglementare a comerțului cu produse textile în cadrul acordului multifibre (AMF);întrucât este necesar să se aprobe aceste aranjamente administrative,DECIDE:Articolul 1Aranjamentele administrative privind comerțul cu produse textile dintre Comunitatea Europeană și țările terțe enumerate în anexa la prezenta decizie se aprobă în numele Comunității.Textele acestor acorduri administrative se anexează la prezenta decizie.Articolul 2Președintele Consiliului este autorizat să desemneze persoana sau persoanele abilitate să semneze acordurile administrative prevăzute în articolul 1, prin care Comunitatea își asumă obligații.Adoptată la Bruxelles, 28 mai 1996.Pentru ConsiliuPreședinteleR. Serri--------------------------------------------------19960528ANEXĂLista de țăriArgentinaBangladeshHong-KongIndiaIndoneziaMacaoMalaieziaPakistanPeruFilipineSingaporeCoreea de SudSri LankaThailanda--------------------------------------------------